ገግደና ንግበር

ምእንትዚ ንሕና ድማ ብኽንድዚ ዚኣክል ደበና ምስክር ተኸቢብና ኸሎና፡ ንዅሉ ዚኸብደናን ነቲ ዚጠብቀናን ሓጢኣትን ነርሕቕ፡ በቲ ኣብ ቅድሜና ተሐንጺጹልና ዘሎ መቀዳደሚ ኸኣ ብትዕግስቲ ንጕየ። (እብ.12፡1)

ካብ ግጉይ ኣተሓሳስባኻን ሰይጣንን ቀጺሉ ዝዓበየ ብድሆና እቲ እንውዕሎን ብኡኡ ተታሒዝናዮ ዘሎና ሃዋህውን እዩ። ኣብነት ምስ ብእምነት ዘይደልደለ ሰብ እሞ ስጉምትታቱን ውሰሳታቱን ኣብ ጥርጥር ዝተመልኤ እንተኾይኑስ ትሑዝ እዩ ንሕናውን ብእምነት ክንመላለስ ዘሎና ትብዓት ክጎድል። እቲ ጥርጥር እተመልኣ ሃዋህው በብእዋኑ ንእምነትና እናሽርሽሮ ክኸይድ።

ኣብነት ካብ እተናገፍናዮም እተፈላለዩ ዘይኣምላኻዊ ልምድታት ምሉእ ብምሉእ ክንናገፍ ብኣካል ኮነ ብሓሳብ በቲ ልምድታት ምስ እተታሕዙ ሰባት ዘሎና ርክብ ምሉአ ብምሉአ ክብተኽ ኣለዎ። እንተዘየሎ ናብቲ ዝነበርናዮ ዕያግ ንምውዳቕ ዘሎና ዕድል ኣዝዩ ዓቢ እዩ። ጸላኢና ስለዘይዓርፍ ነቲ ተፈጢሩ ዘሎ ሃዋህው ከም መጫጭሒ ተጠቒሙ ነቲ ድሮ ዝሞትናሉ ነገር ንትምኒትና ከልዓዕሎ ወርትግ ኣይዓርፍን እዩ። ይትረፍዶ ኣብቲ ሃዋህው ተረኺብካስ እቲ ጸላኢኻ እንተዝኽእል ነቲ ሃዋህው ክፈጥሮ ሕልሙ ምዃኑ ኣይንዘንግዕ።

“ . . . . ነቲ ዝጠብቀና ሓጥያትን ነርሕቕ “ እትብል ጥቕሲ እንታይ ምስ እዚ ዝበልናዮ ሓሳብ እንታይ ትብለና ኣላ? ኣብ መጽሓፍ ቅዱስ ጽርኢ ብሰለስተ ***eu, peri, statos*** ዝብላ ቃላት ዝቖመት ***euperistatos*** እትብል ቃል እያ። ትርጉም እዘን ሰለስተ ዘቖማኣ ቃላት ድማ ከምዚ ዝስዕብ እዩ።

እታ ***eu,*** እትብል ቃል *ድሓን* ወይ *ጽቡቕ* ማለት ክነሳ ኣብዚ ሓረግ እዚ ክተኣቱ ኸላ ድማ *ገለ ጽቡቕ ስምዒት ዝህበካ* ወይውን *ገለ ዝምሽኣካ* ዝብል ሓሳብ ተስምዕ። እታ ስዒባ ዘላ ***peri,*** እትብል ቃል ድማ *ኣብ ዙርያ* ወይውን *ምሉእ ብምሉእ እተሓጸርካ* ማለት ክትከውን ከላ እታ ***statos*** እትብል ድማ ካብ ***istimi*** እትብል ቃል ዝመንጨወት ኮይና ደው ምባል ወይ ምቛም ማለት ድማ እያ። ደጊም ነዘን ሰለስታ ቃላት ኣጋጢምና ክንነበን ከሎና ከምዚ ዝስዕብ ትንበብ፡

**“ . . . . ነቲ ሓጥያትን ነቲ ብእኡ እተፈጠረ መሺኡካ ዘሎ ሃዋህውን ርሕቕሉ . . . . “**

ኣምላኽ *ዘርሕቖ* ኣሎ ንሕና *እንርሕቆን* *እነርሕቖን* ድማ ኣሎ። እዚ ነቲ ናብ ፈተና ዝወስደናን ዝመርሓናን ሃዋህው እነርሕቖ ንሕና ኢና። ነይብኽእለት ነይብሓይሊ ግናኸ ብምንፈሱ! እቲ ውሳነ ንምርሓቕ ግና ግደይን ግደኹምን።